**Ministru kabineta noteikumu projekta „Noteikumi par rajona (pilsētas) tiesām, apgabaltiesām un šo tiesu darbības teritoriju” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par rajona (pilsētas) tiesām, apgabaltiesām un šo tiesu darbības teritoriju” (turpmāk – Noteikumu projekts) izstrādāts, jo Latvijas Republikas Saeima 2015. gada 18.jūnija sēdē otrajā – galīgajā lasījumā atbalstīja likumprojektu „Grozījumi likumā „Par tiesu varu”” (turpmāk – likumprojekts), kas noteic vispārēju pamatu rajonu (pilsētu) tiesu reorganizācijai, paredzot Tieslietu padomes funkcijas un kompetenci tiesu reorganizācijas procesā. Ar likumprojektu noteikts, ka tas stājas spēkā nākamajā dienā pēc tā izsludināšanas. Likumprojekta pieņemšana bija nepieciešams priekšnosacījums, lai īstenotu Jūrmalas pilsētas tiesas reorganizāciju. Saskaņā ar Tieslietu padomes 2015.gada 8.jūnija lēmumu Nr.57 apstiprinātais Jūrmalas pilsētas tiesas reorganizācijas plāns paredz, ka līdz ar Jūrmalas pilsētas tiesas reorganizācijas pabeigšanu – 2015.gada 1.augustu, pārskatāmas tiesu darbības teritorijas.  Saskaņā ar likumprojektā noteikto, grozījumi likuma „Par tiesu varu” 29.pantā, kas pilnvaro Ministru kabinetu noteikt rajonu (pilsētu) tiesas un to darbības teritorijas un 35.pantā noteikt apgabaltiesu darbības teritorijas, stājas spēkā 2015.gada 1.augustā.  Likumprojekts „Grozījumi likumā „Par tiesu varu”” (Nr. 274/Lp12) un Noteikumu projekts saistīts ar Ministru kabineta 2015. gada 16.februāra rīkojumu Nr.78 apstiprinātā Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai 141.1. apakšpunktā Tieslietu ministrijai ietvertā uzdevuma izpildi. Minētais uzdevums paredz turpināt pakāpenisku tiesu teritoriju apvienošanu ar mērķi paaugstināt tiesu efektivitāti, nodrošinot tiesnešu un tiesu specializāciju, kompetenci, nejaušības principa ievērošanu lietu sadalē un augstu nolēmumu kvalitāti, tiesnešu un/vai lietu rotāciju tiesu ietvaros, kā arī stiprināt tiesu priekšsēdētāju lomu tiesas resursu efektīvā izmantošanā, izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd rajona (pilsētas) tiesas tiek izveidotas saskaņā ar likuma „Par tiesu varu” 29.panta pirmo daļu. Apgabaltiesu teritorijas saskaņā ar likuma „Par tiesu varu” 35.panta otro daļu tiek noteiktas saskaņā ar minētā likuma 29.panta pirmo daļu. Savukārt rajonu (pilsētu) tiesu un to zemesgrāmatu nodaļu, Administratīvās rajona tiesas tiesu namu un apgabaltiesu tiesu namu darbības teritorijas tiek noteiktas saskaņā ar Ministru kabineta 2011.gada 13.decembra noteikumiem Nr.951 „Noteikumi par tiesu un tiesu namu darbības teritoriju” (turpmāk – Noteikumi Nr.951).  Ar likumprojektu „Grozījumi likumā „Par tiesu varu”” paredzēts, ka rajona (pilsētas) tiesas un rajonu (pilsētu) tiesu, to tiesu namu un zemesgrāmatu nodaļu, kā arī apgabaltiesu un apgabaltiesu tiesu namu darbības teritorijas turpmāk noteiks Ministru kabinets.  Atbilstoši noteikumu projektam rajona (pilsētas) tiesas un rajonu (pilsētu) tiesu, to tiesu namu un zemesgrāmatu nodaļu, kā arī apgabaltiesu un apgabaltiesu tiesu namu darbības teritorijas nosaka Ministru kabinets.  Noteikumu projektā paredzēts, ka rajona (pilsētas) tiesas, kā arī apgabaltiesu darbības teritorijas nosaka saskaņā ar noteikumu projekta 1.pielikumu - Rajonu (pilsētu) tiesu saraksts un apgabaltiesu darbības teritorija.  Savukārt rajonu (pilsētu) tiesu darbības teritorijas noteiktas noteikumu projekta 2.pielikumā – Rajonu (pilsētu) tiesas darbības teritorija.  Noteikumu projekts paredz, ka Administratīvās rajona tiesas darbības teritorija atbilst Latvijas Republikas administratīvajai teritorijai. Savukārt Rīgas pilsētas tiesu darbības teritorija atbilst Rīgas pilsētas teritoriālajam iedalījumam. Izņēmums ir Rīgas pilsētas Vidzemes priekšpilsētas tiesa, kuras darbības teritorija atbilst Rīgas pilsētas Centra rajonam un Rīgas Vidzemes priekšpilsētai.  Noteikumu projektā noteikts, ka rajona (pilsētas) tiesas sastāvā esošās zemesgrāmatu nodaļas atbilst attiecīgās rajona (pilsētas) tiesas darbības teritorijai, ja vien noteikumu projektā nav noteikts citādi, kā tas ir, piemēram, ar Daugavpils tiesas un Rīgas pilsētas Vidzemes priekšpilsētas tiesas sastāvā esošajām zemesgrāmatām.  Tāpat Noteikumu projekts noteic arī rajonu (pilsētu) tiesu namu, kā arī apgabaltiesu tiesu namu darbības teritorijas.  Noteikumu projektā norādīts, ka Noteikumu projekts stājas spēkā 2015.gada 1.augustā. Termiņš noteikts, jo paralēli noteikumu projekta izstrādei notiek Jūrmalas pilsētas tiesas reorganizācija, ko plānots veikt līdz 2015.gada 1.augustam.  Ņemot vērā likumprojektā „Grozījumi likumā „Par tiesu varu”” noteikto deleģējumu Ministru kabinetam, 29.panta trešā daļa un 35.panta otrā un trešā daļa tika izteiktas jaunā redakcijā, līdz ar to Noteikumus Nr.951 nepieciešams izdot no jauna. |
| 3. | Projekta izstrādē iesaistītās institūcijas | Tieslietu ministrija, Tiesu administrācija, rajonu (pilsētu) tiesu un apgabaltiesu priekšsēdētāji. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas kopējo skaitlisko apmēru noteikt nav iespējams.  Sabiedrības mērķgrupa, kuras intereses ietekmē šis noteikumu projekts, ir personas, kuras vēršas tiesā, jo noteikumu projekts nosaka rajona (pilsētas) tiesas un rajonu (pilsētu) tiesu, to tiesu namu un zemesgrāmatu nodaļu, kā arī apgabaltiesu un apgabaltiesu tiesu namu darbības teritorijas, no kā ir atkarīga, piemēram, lietu piekritība. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskart. |
| 4. | Cita informācija | Projekts būtiski neietekmēs Jūrmalas pilsētas tiesas un zemesgrāmatu nodaļas tiesnešus un darbiniekus, jo minētās reformas ietvaros nav paredzēts tiesu cilvēkresursus fiziski pārcelt darbā citā tiesā. |
| |  |  |  | | --- | --- | --- | | **VI. Sabiedrības līdzdalība un komunikācijas aktivitātes** | | | | 1. | Plānotās sabiedrības līdzdalības un komunikācijas aktivitātes saistībā ar projektu. | Par Projektu sabiedrība vairākkārt tika informēta ar mediju starpniecību.[[1]](#footnote-1) | | 2. | Sabiedrības līdzdalība projekta izstrādē | Projekts šo jomu neskar. | | 3. | Sabiedrības līdzdalības rezultāti | Projekts šo jomu neskar. | | 4. | Cita informācija | Nav. | | | |
|  | | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesu administrācija, Rīgas rajona tiesa un tās sastāvā esošā zemesgrāmatu nodaļa. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Iesniedzējs:

tieslietu ministra p.i. Mārīte Seile

07.07.2015. 14:54

888

A.Detlavs

67036827, [Arturs.Detlavs@tm.gov.lv](mailto:Arturs.Detlavs@tm.gov.lv)

1. Piemēram: <http://at.gov.lv/lv/pazinojumi-presei/par-tieslietu-padomi/2015/junijs/7134-tieslietu-padome-piekrit-jurmalas-pilsetas-tiesas-reorganizacijai/?print>; <http://www.saeima.lv/lv/aktualitates/saeimas-zinas/23603-juridiska-komisija-galigajam-lasijumam-virza-regulejumu-rajona-tiesu-apvienosanai>;

   <http://www.juristavards.lv/zinas/266863-saeima-nosaka-rajona-tiesu-apvienosanas-kartibu/> [↑](#footnote-ref-1)